ai4bharat/Pralekha huggingface dataset:
பெட்ரோலியம் மற்றம் இயற்கை எரிவாயு அமைச்சகம்
திறந்தவெளி நிலப்பரப்பு உரிமம் திட்ட ஏலத்தின் எட்டாம் சுற்று தொடக்கம்
சர்வதேச போட்டி ஏலத்திற்கான பத்து தொகுதிகளின் திறந்தவெளி நிலப்பரப்பு உரிமம் திட்டத்தின் எட்டாம் சுற்றை ஜூலை 7-ஆம் தேதி அரசு தொடங்கியுள்ளது. இதற்கான விண்ணப்பங்களை செப்டம்பர் 6, 2022 அன்று 12 மணி வரை பிரத்யேக மின்-ஏல இணையதளத்தில் சமர்ப்பிக்கலாம். இதன் மூலம் கூடுதலாக 36,316 சதுர கிலோமீட்டர் நிலப்பரப்பு ஆய்வுக்குள் கொண்டு வரப்படும். மொத்த பரப்பளவு 2,44,007 சதுர கிலோமீட்டர் ஆக அதிகரிக்கப்படும்.
ஹைட்ரோகார்பன் ஆய்வு மற்றும் உரிமக் கொள்கை, மார்ச் 2016-இல் அங்கீகரிக்கப்பட்டது. அப்போது முதல், திறந்தவெளி நிலப்பரப்பு உரிமம் திட்ட ஏலத்தின் ஏழு சுற்றுகள் நிறைவடைந்திருப்பதோடு, 18 வண்டல் படுகைகளில் 2,07,691 சதுர கிலோமீட்டர் பரப்பளவு கொண்ட 134 ஆய்வு மற்றும் உற்பத்தி தொகுதிகள் வழங்கப்பட்டுள்ளன.
வருவாய் பகிர்வு ஒப்பந்த மாதிரியை பின்பற்றும் ஹைட்ரோ கார்பன் ஆய்வு மற்றும் உரிமக் கொள்கை, இந்திய ஆய்வு மற்றும் உற்பத்தித் துறையில் எளிதான வர்த்தகம் மேற்கொள்வதை மேம்படுத்துவதை நோக்கிய மிகப்பெரிய நடவடிக்கையாகும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1840013
புவி அறிவியல் அமைச்சகம்
சுனாமி பயிற்சி ஒத்திகை ஐ.ஓ.வேவ்18 நடத்தப்பட்டது
இந்தியப் பெருங்கடல் பகுதி முழுவதும் இந்தியாவும் 23 இதர இந்தியப் பெருங்கடல் நாடுகளும் இணைந்து சுனாமி மீட்பு பயிற்சி ஒத்திகை செப்டம்பர் 4ம் தேதி ஈடுபட்டன. ஐ.ஓ.வேவ் 18 என அழைக்கப்பட்ட இந்தப் பயிற்சி யுனெஸ்கோவின் அரசுகளுக்கிடையிலான கடலியல் ஆணையத்தால் ஏற்பாடு செய்யப்பட்டது. இந்த அமைப்புதான் 2004 டிசம்பர் 26ம் தேதி ஏற்பட்ட சுனாமியைத் தொடர்ந்து இந்தியப் பெருங்கடல் சுனாமி எச்சரிக்கை மற்றும் மீட்பு முறையை அமைப்பதில் ஒருங்கிணைப்பு பணியை மேற்கொண்டது.
இந்தியாவில் ஐ.ஓ.வேவ் 18 கடல் தகவல் சேவைகளுக்கான இந்திய தேசிய மையத்தால், தேசிய பேரிடர் நிர்வாக ஆணையம், தேசிய பேரிடர் பொறுப்பு படை, கடலோர மாநிலங்கள்/யூனியன் பிரதேசங்களின் ஆதரவுடன் ஒருங்கிணைக்கப்படுகிறது.
நேற்று மேற்கொள்ளப்பட்ட பயிற்சியில் அந்தமான் தீவுகளில் இருந்து 1000 பேர் அகற்றப்பட்டனர். இதேபோல் மேற்குவங்கத்தில் 1200 பேர் 3 மாவட்டங்களில் இருந்து அப்புறப்படுத்தப்பட்டனர். தமிழகத்தில் 13 மாவட்டங்களில் இருந்து 5054 பேர் அப்புறப்படுத்தப்பட்டனர். புதுச்சேரியில் 100 பேர் அப்புறப்படுத்தப்பட்டனர். ஆந்திரப் பிரதேசத்தில் 9 மாவங்களில் இருந்து 8020 பேர் அப்புறப்படுத்தப்பட்டனர். ஒடிசாவில் 6 மாவட்டங்களில் இருந்து100000 பேர் அப்புறப்படுத்தப்பட்டனர்.
தேசிய பேரிடர் நிர்வாக ஆணையத்தின் மூத்த ஆலோசகர் மேஜர் ஜெனரல்  டாக்டர் வி.கே. நாயக் இந்த பயிற்சியின் கண்காணிப்பாளராக செயல்பட்டு பங்கேற்ற மாநிலங்களுடன் தொடர்பு கொண்டு அதற்கான விளைவுகள் குறித்து கேட்டறிந்தார்.
(Visitor Counter : 119
உள்துறை அமைச்சகம்
மத்திய உள்துறை அமைச்சர் திரு அமித்ஷா இன்று உலக இளையோர் திறன்கள் தின வாழ்த்துக்களைத் தெரிவித்துள்ளார்
மத்திய உள்துறை அமைச்சர் திரு அமித்ஷா உலக இளையோர் திறன்கள் தினத்துக்கான தனது வாழ்த்துக்களை இன்று தெரிவித்துள்ளார். பிரதம மந்திரி திரு. நரேந்திர மோடியின் தொலைநோக்குப் பார்வையிலான தலைமையின் கீழ் திறன் இந்தியா இயக்கத்தின் 5 ஆண்டு பணிகளை இந்தத் தருணம் குறிப்பிடுகிறது என்று திரு அமித்ஷா தனது டுவிட்டரில் தெரிவித்துள்ளார்.
நாட்டிலுள்ள இளைஞர்களுக்கு சரியான தொழில்திறன்களை அளித்து அவர்களின் உள்ளார்ந்த ஆற்றலை மேம்படுத்துவதன் மூலம் அவர்களுக்கான அதிகாரத்தை திறன் இந்தியா இயக்கம் அளிக்கிறது. அவர்களிடையே தொழில்முனைவு ஆர்வத்தைத் தூண்டுவதில் இது மிக முக்கியமான பங்கினை வகிக்கிறது என்று மத்திய உள்துறை அமைச்சர் மேலும் தெரிவித்தார்.
வேலை தேடுபவர்களை வேலை அளிப்பவர்களாக மாற்றுவதற்கான ஊக்கத்தை அளிப்பதன் மூலம் திறன் இந்தியா இயக்கமானது பிரதம மந்திரியின் சுயசார்பு இந்தியா என்ற கனவை காலப்போக்கில் நனவாக்கும் என்று திரு அமித்ஷா தனது நம்பிக்கையைத் தெரிவித்தார்.
இந்திய அரசின் திறன் இந்தியா இயக்கம் என்ற முன்னெடுப்பு நடவடிக்கையானது நாட்டில் உள்ள இளைஞர்களுக்குப் பொருத்தமான தொழில் திறன்களை அளித்து அவர்களை மேலும் வேலைக்கு ஏற்றவர்களாக மாற்றவும் பணியிடச் சூழலில் அதிக உற்பத்தித்திறன் கொண்டவர்களாக மாற்றவும் தொடங்கப்பட்டுள்ளது. திறன் இந்தியா இயக்கமானது பல்வேறு தொழில் பிரிவுகளில் பயிற்சிகளை அளிக்கின்றது. தேசிய தொழில்திறன் தகுதிக்கான சட்டகத்தின் கீழ் தொழிற்பிரிவினர் மற்றும் அரசாங்கம் என இரண்டு தரப்பினரும் அங்கீகரிக்கும் தரநிலைக்கு ஏற்ப இந்த பயிற்சிகள் வழங்கப்படுகின்றன.
சுகாதாரம் மற்றும் குடும்ப நலத்துறை அமைச்சகம்
இந்தியாவில் நோயால் பாதிக்கப்பட்டவர்களில் இறப்போரின் விகிதம் 2.25 சதவிகிதமாக குறைந்துள்ளது
நோயிலிருந்து குணமடைபவர்களின் எண்ணிக்கை அதிகரித்து இன்று 9.5 லட்சத்தை கடந்தது
நேற்று 35 ஆயிரத்துக்கும் அதிகமானவர்கள் குணமடைந்தனர்
இந்தியாவில் நோயால் பாதிக்கப்பட்டு உயிரிழப்பவர்களின் எண்ணிக்கை குறைந்து வருகிறது. தற்போது இது 2.25 சதவீதமாக உள்ளது. உலகிலேயே மிகக் குறைந்த அளவில் மரணமடைபவர்கள் என்ற எண்ணிக்கையைக் கொண்ட நாடாக இந்தியா தொடர்ந்து நீடிக்கிறது. வீடு வீடாகச் சென்று ஆய்வு நடத்துவது; பரிசோதனைகளை அதிகரிப்பது; மருத்துவப் பரிசோதனைக்காக தரமான விதிமுறைகள்; முழுமையான நோய் சிகிச்சை அணுகுமுறை; நோய் அறிகுறிகள் எதுவும் இல்லாத நோயாளிகளுக்கு வீட்டிலேயே மருத்துவ மேற்பார்வையுடன் கூடிய தனிமைப்படுத்துதல் -- இதனால் மருத்துவமனைகளுக்கு அதிக சுமை இல்லாமல் இருத்தல் போன்ற பல்வேறு கட்டுப்பாட்டு நடவடிக்கைகளை திறமையாகச் செயல்படுத்தி, அதன் காரணமாகவே இந்த நிலையை அடைய முடிந்தது.
மத்திய அரசின் வழிகாட்டுதலின் படி மாநில/ யூனியன் பிரதேச அரசுகள் மிக மோசமாக பாதிக்கப்பட்ட நோயாளிகளுக்கு, திறமையான முறையில் சிகிச்சை அளிப்பதன் மூலம் நோயால் பாதிக்கப்பட்டவர்களில் மரணமடைவோர் எண்ணிக்கையைக் குறைக்க கவனம் செலுத்தின. களத்தில் உள்ள சுகாதாரப் பணியாளர்கள் மூலமாக நோயால் பாதிக்கப்படக்கூடிய அபாயம் அதிகமாக உள்ள பகுதிகளில் உள்ள மக்களுக்கு முன்னுரிமை வழங்கி சிகிச்சை அளிக்கப்பட்டது. இந்த நடவடிக்கைகள் மூலமாக, நாட்டில் நோயால் பாதிக்கப்பட்டு மரணமடைவோர் எண்ணிக்கை கணிசமாகக் குறைந்தது. ஜூன் மாத மத்தியில் 3.33 சதவிகிதமாக இருந்த இந்த எண்ணிக்கை, தற்போது 2.25 சதவீதமாக உள்ளது.
மூன்று அடுக்குகள் கொண்ட மருத்துவமனைக் கட்டமைப்பு; நோயாளிகளை உடனடியாக கவனித்து சிகிச்சை அளிப்பது, ஒருங்கிணைந்த சிகிச்சை முறைகளை மேற்கொள்வது போன்ற பல்வேறு நோய் மேலாண்மை நடவடிக்கைகள் காரணமாக, குணம் அடைபவர்களின் எண்ணிக்கை தொடர்ந்து அதிகரித்து வருகிறது. தொடர்ந்து ஐந்தாவது நாளாக, நாட்டில் நாளொன்றுக்கு முப்பதாயிரத்துக்கும் மேற்பட்ட மக்கள் குணமடைந்து வருகிறார்கள். நோயால் பாதிக்கப்பட்டவர்களை முன்னதாகவே கண்டறிந்து தனிமைப் படுத்துவதில், மாநில/ யூனியன் பிரதேச அரசுகளும், மத்திய அரசும் கவனம் செலுத்தி வருகின்றன. மருத்துவமனையில் சிகிச்சை பெறும் நோயாளிகளுக்கு சிகிச்சை அளிப்பதற்காக புதுதில்லியில் உள்ள எய்ம்ஸ் மருத்துவ நிபுணர்கள் குழுக்கள், அனைத்து மாநில/ யூனியன் பிரதேச மருத்துவமனைகளுக்கும் வழிகாட்டுகின்றனர். மத்திய குழுக்களும் அவ்வப்போது பல்வேறு மருத்துவமனைகளுக்கு சென்று பார்வையிடுகின்றன. இந்த நடவடிக்கைகளாலும், நோயிலிருந்து குணமடைபவர்களின் விகிதம் தொடர்ந்து அதிகரித்து வருகிறது.
ஜூன் மாத மத்தியில் சுமார் 53 சதவிகிதமாக இருந்த குணமடைபவர்களின் எண்ணிக்கை தற்போது 64 சதவிகிதமாக அதிகரித்துள்ளது. கடந்த 24 மணிநேரத்தில் 35 ஆயிரத்து 576 நோயாளிகள் மருத்துவமனைகளில் இருந்து வீட்டிற்கு அனுப்பப்பட்டுள்ளனர். இதுவரை மொத்தம் 9 லட்சத்து 52 ஆயிரத்து 743 பேர் குணமடைந்துள்ளனர்.
நாள்தோறும் குணமடைபவர்களின் எண்ணிக்கை அதிகரித்து வருவதால், குணமடைபவர்களின் எண்ணிக்கைக்கும், சிகிச்சை பெற்று வரும் நோயாளிகளின் எண்ணிக்கைக்கும் உள்ள இடைவெளியும் அதிகரித்து வருகிறது. தற்போது இது 4 லட்சத்து 55 ஆயிரத்து 755. அதாவது, தற்போது 4 லட்சத்து 96 ஆயிரத்து 988 பேர் நோயால் பாதிக்கப்பட்டு மருத்துவ சிகிச்சை பெற்று வருகின்றனர்.
(
ஊரக வளர்ச்சி அமைச்சகம்
பெங்களூருவில் ஊரக சுய வேலைவாய்ப்பு பயிற்சி நிறுவனங்களுக்கான தேசிய பயிற்சி மையத்துக்கு மின்-அடிக்கல் நாட்டப்பட்டது
தேசிய ஊரக சுய வேலைவாய்ப்பு பயிற்சி நிறுவனத்தின்  புதிய பயிற்சி நிலைய கட்டிடத்துக்கான மின்-அடிக்கல் நாட்டும் விழா நேற்று நடந்தது.
நாடு முழுவதும் உள்ள 566 மாவட்டங்களில் அமைந்துள்ள 585 ஊரக சுய வேலைவாய்ப்பு பயிற்சி நிறுவனங்களின் பணியாளர்களுக்கும், மாநில/ யூனியன் பிரதேசங்களின் ஊரக வாழ்வாதார இயக்க பணியாளர்களுக்கும், தொடர்புடைய வங்கி அலுவலர்களுக்கும் ஊரக வளர்ச்சி அமைச்சகத்தின் சார்பாக பயிற்சி மற்றும் திறன் வளர்த்தலை NAR வழங்குகிறது.
நிகழ்ச்சியில் கலந்து கொண்டவர்களிடம் உரையாடிய திரு நாகேந்திர நாத் சின்ஹா, செயலாளர், ஊரக வளர்ச்சி, இந்திய அரசு, ஊரக ஏழ்மையை போக்க மத்திய, மாநில அரசுகள் மற்றும் வங்கிகள் இணைந்து பணியாற்றும் பிரத்யேக முயற்சி ஊரக சுய வேலைவாய்ப்பு பயிற்சி நிறுவனங்கள் என்றார்.
நாட்டில் உள்ள வேலைவாய்ப்பின்மை பிரச்சினைகளை களைவதில் ஊரக சுய வேலைவாய்ப்பு பயிற்சி நிறுவனங்கள் முக்கிய பங்காற்றுவதாகவும், ரூ 25 கோடி மதிப்பில் புதிதாகக் கட்டப்படவுள்ள பயிற்சி நிலைய கட்டிடம் திறன் வளர்த்தலை பெரிய அளவில் ஊக்குவிக்கும் என்றும் அவர் கூறினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும் : https://pib.gov.in/PressReleseDetail.aspx?PRID=1650919
கலாசாரத்துறை அமைச்சகம்
மத்திய கலாச்சார அமைச்சகம், அஞ்சல் துறையின் முன்முயற்சியில் “அஞ்சல் அறை”, கடிதம் எழுதும் திருவிழா
விடுதலையின் அமிர்த பெருவிழாவை முன்னிட்டு அஞ்சல் துறையுடன் இணைந்து மத்திய கலாச்சார அமைச்சகம் அஞ்சல் அறை  என்ற புகழ்பெற்ற கடிதம் எழுதும் திருவிழாவை புதுதில்லியில் இன்று நடத்தியது.
இந்தியாவில் அருகி வரும் கடிதம் எழுதும் முறையை புதுப்பிக்கும் நோக்கத்தோடு இந்திய அஞ்சல் துறை, மத்திய கலாச்சார அமைச்சகம், காந்தி ஸ்மிருதி மற்றும் தர்ஷன் சமிதி ஆகியவை இணைந்து இந்த நிகழ்ச்சியை நடத்தின.
நிகழ்ச்சியில் பேசிய மத்திய கலாச்சார அமைச்சகத்தின் இணைச் செயலாளர் திருமதி உமா நந்தூரி, நமது வரலாற்றுச் சிறப்புமிக்க மற்றும் கலாச்சார புகழ்பெற்ற கையெழுத்து தொடர்பியலை புதுப்பிக்கும் நோக்கத்தோடு இந்த முன்முயற்சி மேற்கொள்ளப்பட்டிருப்பதாகவும், இது போன்ற முயற்சிகள் தகவல் தொடர்பு மற்றும் கற்றலுக்காக கடிதங்களை எழுதுவதற்கு எழுதுகோல் மற்றும் காகிதங்களைத் தேர்ந்தெடுப்பதற்கு மக்களை ஊக்குவிக்கும் என்றும் தெரிவித்தார்.
தபால்தலை சேகரிப்பு, கையெழுத்து, எழுது பொருள் வடிவமைப்பு, கையெழுத்தை மேம்படுத்துதல், வரைபடவியல், ஆரிகாமி போன்ற படைப்பாற்றல் சார்ந்த செயற்பாடுகளும் நிகழ்ச்சியில் ஏற்பாடு செய்யப்பட்டிருந்தன.
நிலக்கரி அமைச்சகம்
நிலக்கரி சுரங்க திட்டம் பசுமையை அதிகரிக்கிறது
நிலக்கரி சுரங்கம் தோண்டினால், நிலம் சீர்கெடும் என்ற கருத்து இருந்தாலும், நிலக்கரி இந்தியா நிறுவனத்தின் புதிய திட்டங்கள், நிலக்கரி சுரங்க பணிகளுடன், நிலத்தை மீண்டும் பழைய நிலைக்கு கொண்டு வந்து அங்கு பசுமையை அதிகரிக்கும் நடவடிக்கையில் ஈடுபட்டுள்ளன.
திறந்தவெளி நிலக்கரி சுரங்கச் செயல்பாட்டிற்குப் பிறகு மீண்டும் நிலத்தை நிரப்புவது மற்றும் சுற்றுச்சூழல் சமநிலையை பராமரிப்பதற்காக அடர்த்தியான தோட்டத்தை அமைக்கும் பணிகளுக்கு முக்கியத்துவம் அளிக்கப்படுகிறது.
மத்தியப் பிரதேசம் சிங்ராலி மாவட்டத்தில் உள்ள ஜெயந்த் திறந்தவெளி நிலக்கரி சுரங்க திட்டத்தில், நிலப்பகுதியை மீண்டும் சரிபடுத்தி, பசுமையை ஏற்படுத்தும் பணி ஒவ்வொரு நாளும் மேற்கொள்ளப்படுகிறது. இந்த நடவடிக்கையினால் மாசு அளவு கணிசமாக குறைய உதவியுள்ளது.
ஜெயந்த் நிலக்கரி சுரங்க திட்டத்துக்கு சுற்றுச்சூழல் மற்றும் வனத்துறையின் அனுமதியை நிலக்கரித்துறை அமைச்சக செயலாளர் ஆய்வு செய்தார். அப்போது, இங்கு நிலக்கரி சுரங்கம் தோண்டுவதற்கு முன்பு இருந்த பசுமையை விட தற்போது பசுமை அதிகரித்துள்ளது செயற்கை கோள் தரவுகள் மூலம் தெரியவந்துள்ளன. இது மிகப் பெரிய நிலக்கரி திட்டத்தின், சிறந்த சாதனை.
ஜெயந்த் நிலக்கரி திட்ட செயல்பாடுகள் 3,200 ஹெக்டேர் நிலப் பகுதியில், மேற்கொள்ளப்படுகின்றன. இங்கு ஆண்டுக்கு 25 மில்லியன் டன்கள் அளவுக்கு நிலக்கரி உற்பத்தி செய்யப்படுகிறது. கடந்த 1975-ம் ஆண்டு முதல் இங்கு நிலக்கரி சுரங்க செயல்பாடுகள் நடந்து வருகின்றன. இங்கு தோண்டி எடுக்கப்படும் நிலக்கரி உத்தரப் பிரதேசம் சக்திநகரில் அமைந்துள்ள என்டிபிசி நிறுவனத்தின் 2000 மெகாவாட் திறனுள்ள சிங்ராலி சூப்பர் அனல் மின் நிலையத்துக்கு கொண்டு செல்லப்படுகின்றன என்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754523
பிரதமர் அலுவலகம்
வதோதராவில் விமான உற்பத்தி ஆலையின் அடிக்கல் நாட்டு விழாவில் பிரதமரின் உரை
குஜராத் ஆளுநர் திரு ஆச்சார்யா தேவ்ரத் அவர்களே, குஜராத் முதல்வர் திரு புபேந்திரபாய் பட்டேல் அவர்களே, மத்திய அமைச்சர்கள் திரு ராஜநாத் சிங் அவர்களே, திரு ஜோதிராதித்ய சிந்தியா அவர்களே, டாட்டா சன்ஸ் நிறுவனத்தின் தலைவர் அவர்களே, ஏர்பஸ் இன்டர்நேஷனல் நிறுவனத்தின் தலைமை வர்த்தக அதிகாரி அவர்களே, பாதுகாப்பு மற்றும் விமானப் போக்குவரத்துத் துறையுடன் சம்பந்தப்பட்டவர்களே, தாய்மார்களே, அன்பர்களே!
வணக்கம்!
உலகின் மிகப்பெரிய உற்பத்தி முனையமாக இந்தியாவை மாற்றுவதில் இன்று முக்கிய முயற்சியை நாம் மேற்கொண்டுள்ளோம். இன்று இந்தியா தனக்குரிய போர் விமானங்களைத் தயாரிக்கிறது. நீர் மூழ்கிக் கப்பல்களையும், டாங்கிகளையும் உற்பத்தி செய்கிறது. இது தவிர, இந்தியாவில் தயாரிக்கப்பட்ட மருந்துகளும், தடுப்பூசிகளும் உலகம் முழுவதும் லட்சக்கணக்கான மக்களின் உயிரை இன்று காப்பாற்றி வருகின்றன. இந்தியாவில் உற்பத்தி செய்யப்படும் மின்னணு சாதனங்கள், செல்பேசிகள், கார்கள் போன்றவை பல்வேறு நாடுகளில் ஆதிக்கம் செலுத்துகின்றன.
நாட்டின் பாதுகாப்பு மற்றும் விமானத் துறையில் மிகப்பெரிய மாற்றத்தை ஏற்படுத்தக்கூடிய ஆற்றலை வதோதராவில் இன்று அடிக்கல் நாட்டப்பட்டுள்ள திட்டம் பெற்றுள்ளது. இந்தியாவின் பாதுகாப்பு விமான துறையில் முதன்முறையாக இத்தகைய அபரிமிதமான முதலீடு செய்யப்படுகிறது. இங்கு உற்பத்தி செய்யப்படும் விமானம் நமது ராணுவத்திற்கு வலு சேர்ப்பதோடு விமான உற்பத்திக்கான புதிய சூழலியலையும் உருவாக்கும். விமானத்தின் சிறிய பாகங்களை இந்தியா ஏற்கனவே ஏற்றுமதி செய்து வந்த போதிலும், தற்போது ராணுவ போக்குவரத்து விமானங்கள் முதன்முறையாக நாட்டில் உற்பத்தி செய்யப்பட இருக்கின்றன. நூற்றுக்கும் மேற்பட்ட குறு, சிறு மற்றும் நடுத்தர தொழில் நிறுவனங்கள் இந்தத் திட்டத்தில் கலந்து கொள்ளவிருப்பதாக நான் அறிகிறேன். எதிர்காலத்தில் உலக நாடுகளுக்கு ஏற்றுமதி செய்வதற்கான விண்ணப்பங்களும் பெறப்படும்.
நண்பர்களே,
இன்று நாம் சேவை துறையில் கவனம் செலுத்துவது மட்டுமல்லாமல் உற்பத்தித் துறையை மேம்படுத்துவதிலும் அதிக கவனம் செலுத்துகிறோம். முதலீட்டுக்கு உகந்த கொள்கைகளை அரசு உருவாக்கி வருவதால் அந்நிய நேரடி முதலீடுகளும் அதிகரித்து வருகின்றன. கடந்த எட்டு ஆண்டுகளில் 160க்கும் மேற்பட்ட நாடுகளைச் சேர்ந்த நிறுவனங்கள் இந்தியாவில் முதலீடு செய்துள்ளன. பொருளாதாரத்தின் 60 துறைகளையும், 31 மாநிலங்கள் மற்றும் யூனியன் பிரதேசங்களையும் இந்த முதலீடுகள் சென்றடைந்துள்ளன. விமானப் போக்குவரத்துத் துறையில் மட்டுமே 3 பில்லியன் டாலருக்கும் அதிகமான தொகை முதலீடு செய்யப்பட்டுள்ளது. பாதுகாப்பு மற்றும் விமானப் போக்குவரத்துத் துறைகள்தான் வருங்காலத்தில் தற்சார்பு இந்தியா திட்டத்தின் மிகப்பெரிய தூண்களாக செயல்படவிருக்கின்றன.
இந்த வரலாற்று சிறப்புமிக்க தருணத்தில், தற்போது நாட்டில் ஏற்பட்டுள்ள முதலீட்டு நம்பிக்கையை அதிக அளவில் பயன்படுத்திக் கொள்ளுமாறு தொழில்துறையினரைக் கேட்டுக்கொள்கிறேன். அனைவரின் முயற்சி என்ற தாரக மந்திரத்தோடு நாம் முன்னேற வேண்டும்.
மிக்க நன்றி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1872049
மத்திய பணியாளர் தேர்வாணையம்
மே, 2023-ல் மத்திய அரசுப் பணியாளர் தேர்வாணையத்தால் ஆட்சேர்ப்பு முடிவுகள் இறுதி செய்யப்பட்டுள்ளன
மத்திய அரசுப் பணியாளர் தேர்வாணையத்தால் ஆட்சேர்ப்பு முடிவுகள் மே 2023-ல் இறுதி செய்யப்பட்டன. பரிந்துரைக்கப்பட்ட விண்ணப்பதாரர்களுக்கு தனித்தனியாக தபால் மூலம் தகவல் தெரிவிக்கப்பட்டுள்ளது. மற்ற விண்ணப்பதாரர்களின் விண்ணப்பங்கள் முறையாகப் பரிசீலிக்கப்பட்டன. ஆனால், அவர்களை நேர்காணலுக்கு அழைக்கவோ/அவர்களைப் பதவிக்குப் பரிந்துரைக்கவோ இயலாததற்கு வருந்துகிறோம்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1938838
சுற்றுச்சூழல் மற்றும் வனத்துறை அமைச்சகம்
ஓசோன் மண்டலத்தைக் காக்க அனைவர் கவனத்தை உலக ஓசோன் பாதுகாப்பு தினம் ஈர்க்கும்: அமைச்சர்
“குளுமை செயல் திட்டம் குறித்த ஆவணம் வெளியிட்ட முதல் நாடு இந்தியா”
உலக ஓசோன் பாதுகாப்பு தினம் இன்று கடைப்பிடிக்கப்பட்டது. இதையொட்டி தில்லியில் நடைபெற்ற நிகழ்ச்சியில் மத்திய சுற்றுச்சூழல் வனம், பருவமாற்றத் துறை அமைச்சர் டாக்டர் ஹர்ஷ்வர்தன் பேசுகையில், “ஓசோன் பாதுகாப்பு குறித்து அரசு, தொழில்நிறுவனங்கள், தொழில் அமைப்புகள் உள்ளிட்ட பல தரப்பினர் செயல்படுவதற்கான ஒத்துழைப்பை வலுப்படுத்த வேண்டும்” என்று குறிப்பிட்டார்.
உலக ஓசோன் பாதுகாப்பு தினத்தைக் கடைப்பிடிப்பதன் மூலம் உலக அளவில் ஓசோன் மண்டலப் பாதுகாப்பு நடவடிக்கைகள், சுற்றுச்சூழல் பாதுகாப்பு ஆகியவற்றில் உலக நாடுகளின் கவனத்தை ஈர்க்க முடியும் என்றும் அமைச்சர் கூறினார்.
“நாடு முழுவதும் குளிர்சாதனப் பெட்டிகள், குளிர்சாதனக் கருவிகளின் சேவைகளில் ஈடுபட்டுள்ள ஒரு லட்சம் தொழில்நுட்ப வல்லுநர்களுக்குத் திறன் மேம்பாட்டுப் பயிற்சி அளிக்க அமைச்சகம் ஏற்கனவே நடவடிக்கை எடுத்து வருகிறது. மத்திய திறன்மேம்பாடு, தொழில்முனைவு அமைச்சகத்தின் உதவியுடன் பிரதமர் திறன் மேம்பாட்டுத் திட்டம்  – திறன் மிக்க இந்தியா இயக்கம்  ஆகியவற்றின் கீழ் நடவடிக்கைகள் மேற்கொள்ளப்பட்டு வருகின்றன” என்றும் அமைச்சர் டாக்டர் ஹர்ஷ்வர்தன் கூறினார்.
இந்திய குளுமைச் செயல் திட்டம்  குறித்த வரைவு அறிக்கையையும் “மாண்ட்ரீயல் நெறிமுறை – இந்தியாவின் வெற்றிக் கதை”  என்ற சிறு நூலையும் அவர் வெளியிட்டார். அமைச்சகத்தின் ஓசோன் பிரிவின் மேம்படுத்தப்பட்ட இணையத்தையும் அவர் வெளியிட்டார். குளிர்சாதன, குளிர்பதன தொழில்நுட்ப வல்லுநர்களுக்கான கையேட்டையும் அமைச்சர் வெளியிட்டார்.
நிகழ்ச்சியில் பேசிய சுற்றுச்சூழல் அமைச்சகத்தின் செயலர் திரு. சி.கே. மிஸ்ரா, குளுமைத் தேவை குறித்தும் செயல் திட்டங்கள் குறித்தும் ஆவணத்தை வெளியிட்ட முதல் நாடு இந்தியா என்று குறிப்பிட்டார்.
உலக ஓசோன் பாதுகாப்பு தின நிகழ்ச்சியில் சுற்றுச்சூழல், வனம், பருவமாற்ற அமைச்சகத்தின் மூத்த அலுவலர்கள், பல்வேறு நாடுகளின் பிரதிநிதிகள், அரசுத் துறைகள், தொழில் நிறுவனங்கள், தொழில் அமைப்புகள் ஆகியவற்றின் பிரதிநிதிகள், மாணவர்கள் கலந்துகொண்டனர்.
இளைஞர் நலன் மற்றும் விளையாட்டு அமைச்சகம்
ஒலிம்பிக் வீரர்கள் இளவேனில் வாலரிவன், பிரவின் ஜாதவ் ஆகியோரின் விளையாட்டு உபகரணங்களுக்கு தேவையான பழுதுபார்த்தல் மற்றும் மேம்படுத்துதல் திட்டங்களுக்கு எம்ஓசி அனுமதி
மத்திய இளைஞர் விவகாரங்கள் மற்றும் விளையாட்டு அமைச்சகத்தின் மிஷன் ஒலிம்பிக் பிரிவு, ஜூன் 1 அன்று ஒலிம்பிக் துப்பாக்கி சுடும் வீராங்கனை இளவேனில் வாலரிவன், வில்வித்தை வீரர் பிரவின் ஜாதவ் ஆகியோரின் விளையாட்டு உபகரணங்களுக்கு தேவையான பழுதுபார்த்தல் மற்றும் மேம்படுத்துதல் திட்டங்களுக்கு ஒப்புதல் அளித்தது.
இளவேனில் தனது துப்பாக்கி பழுதுபார்த்தல் மற்றும் பெல்லட் சோதனைக்காக ஜெர்மனியில் உள்ள வால்தர் தொழிற்சாலைக்குச் செல்வார். பிரவின், விளையாட்டுப் போட்டிகளில் பங்கேற்க அவர் பயன்படுத்தும் இரண்டாவது செட் வில்வித்தை உபகரணங்களை வாங்குவதற்கும், இந்த ஒப்புதல் வழங்கப்பட்டுள்ளது. சர்வதேச நிகழ்ச்சிகளில் பங்கேற்கும் போது ஒரு உபகரணம் பழுதுபட்டாலும், மற்றொரு செட் உபகரணத்தை பயன்படுத்த இயலும்.
காமன்வெல்த் விளையாட்டுப் போட்டிகளில் பதக்கம் வென்ற ஸ்ரீஜா அகுலா, நைஜீரியாவின் லாகோசில் இந்த மாத இறுதியில் நடைபெறவிருக்கும் போட்டியில் கலந்து கொள்வதற்குரிய நிதி உதவிக்கான முன்மொழிவுக்கும் எம்ஓசி ஒப்புதல் அளித்தது.
ஸ்ரீஜாவின் விமான டிக்கெட்டுகள், உணவு, தங்குமிடம், உள்ளூர் போக்குவரத்து, விசா செலவுகள் மற்றும் காப்பீட்டுக் கட்டணங்கள் போன்ற பிற செலவுகளுக்கு இலக்கு ஒலிம்பிக் போடியம் திட்டம், நிதியளிக்கும்.
சுற்றுச்சூழல் மற்றும் வனத்துறை அமைச்சகம்
2023-24-ம் ஆண்டில் தலைநகர் முழுவதும் மரங்கள் நட இலக்குகள் இறுதி
தேசிய தலைநகர் மண்டலத்தின் ஒட்டுமொத்த பசுமைப் பரப்பை அதிகரிக்கச் செயல்படும் வகையிலும், 2023-24- ம் ஆண்டிற்கான மரம் நடும் திட்டத்தையும் இறுதி செய்யவும் காற்றுத் தர மேலாண்மை ஆணையம் தொடர்ச்சியாக பல ஆலோசனைகளையும், ஆய்வுக் கூட்டங்களையும் நடத்தியது. பல்வேறு தரப்பிலிருந்து பெறப்பட்ட உள்ளீடுகளைக் கொண்டு இதற்கான இலக்குகள் இறுதி செய்யப்பட்டுள்ளன.
டெல்லி, ஹரியானா, ராஜஸ்தான், உத்தரப்பிரதேசம் என தேசிய தலைநகர் மண்டலத்தின் கீழ் வரும் பகுதிகளில், மொத்தம் 3 கோடியே 58 லட்சத்து 90 ஆயிரத்து 997 மரங்கள் நட இலக்கு நிர்ணயிக்கப்பட்டுள்ளது.
மேலும், மத்திய அரசின் பல்வேறு நிறுவனங்களுடன் தனித்தனியான கூட்டங்கள் நடத்தப்பட்டு, ஒவ்வொரு நிறுவனத்திற்கும் தனித்தனியே இலக்குகள் நிர்ணயிக்கப்பட்டுள்ளன. காற்று மாசுபாட்டைக் குறைப்பதற்கான முக்கிய நடவடிக்கைகளில் ஒன்றாக மரம் நடுதலுக்கு முக்கியத்துவம் அளித்து, என்சிஆர் முழுவதும் மியாவாக்கி போன்ற நுட்பங்களின் மூலம் காடு வளர்ப்பு முயற்சிகளுக்கு காற்று தர மேலாண்மை ஆணையம் முக்கியத்துவம் அளித்து வருகிறது.
தலைநகர் பகுதியில் காற்று மாசுபாட்டிற்கு நீண்டகால தீர்வு காண பசுமையாக்குதலை ஊக்குவிப்பது ஆணையத்தின் விரிவான கொள்கையில் சிறப்பிக்கப்பட்டுள்ளது. அதிலுள்ள முக்கிய அம்சங்கள் பின்வருமாறு:
- சாலையோரங்கள் பசுமையாக்கல்
- நிறுவனங்கள்/தொழிற்சாலைகளின் எல்லைகளில் மியாவாக்கி தொழில் நுட்பத்தைப் பயன்படுத்தி அடர்த்தியான தோட்டங்கள் உருவாக்குதல் மற்றும் பராமரித்தல்
- அனைத்து வகை வனப்பகுதிகளின் பாதுகாப்பிலும் கவனம் செலுத்துதல் உள்ளிட்டவற்றை ஆணையம் அறிவுறுத்தியுள்ளது.
----
AD/CR/KPG
(Visitor Counter : 91
சுற்றுச்சூழல் மற்றும் வனத்துறை அமைச்சகம்
மூன்றாவது சுற்றுச்சூழல் மற்றும் பருவநிலை நிலைத்தன்மை பணிக்குழு கூட்டம் மே 21 அன்று மும்பையில் ஜி20 மெகா கடற்கரை தூய்மை நிகழ்ச்சியுடன் தொடங்குகிறது
இந்தியாவின் ஜிG20 தலைமைத்துவத்தின் கீழ், சுற்றுச்சூழல் மற்றும் பருவநிலை நிலைத்தன்மை பணிக்குழுவால் அடையாளம் காணப்பட்ட முன்னுரிமைகளில் "நிலையான, வளமான பருவநிலையை உருவாக்கும் நீலப் பொருளாதாரத்தை ஊக்குவித்தலும்" ஒன்றாகும்.
3வது சுற்றுச்சூழல் மற்றும் பருவநிலை நிலைத்தன்மை பணிக்குழு கூட்டம் ஜி20 மெகா கடற்கரை தூய்மை நிகழ்ச்சியுடன் தொடங்குகிறது. மே 21 அன்று மும்பை ஜூஹு கடற்கரையில் காலை 7 மணி முதல் இரண்டு மணி நேரம் இந்த தூய்மை நிகழ்ச்சி ஏற்பாடு செய்யப்பட்டுள்ளது. இதில், ஜி20 பணிக்குழு கூட்டத்தில் பங்கேற்கும் பிரதிநிதிகள் கலந்துகொள்வார்கள். இதில், பருவநிலை மாற்றத்தின் சவால்களைச் சமாளிப்பதில் சமூகப் பங்கேற்பு பற்றிய விழிப்புணர்வை மேம்படுத்த திட்டமிடப்பட்டுள்ளது. இந்தப் பிரச்சாரத்தை சுற்றுச்சூழல், வனம் மற்றும் பருவநிலை மாற்ற அமைச்சகம், புவி அறிவியல் அமைச்சகத்துடன் இணைந்து செயல்படுத்த திட்டமிடப்பட்டுள்ளது.
9 கடலோர மாநிலங்கள் மற்றும் 4 யூனியன் பிரதேசங்களில் உள்ள 30க்கும் மேற்பட்ட கடற்கரைகளில் கடற்கரையை சுத்தம் செய்யும் பிரச்சாரம் நடைபெறும். இதுமட்டுமின்றி, G20 மற்றும் இந்திய G20 தலைமையின் கீழ் அழைக்கப்பட்ட நாடுகள் உட்பட 20 க்கும் மேற்பட்ட நாடுகளில் கடற்கரையைச் சுத்தம் செய்யும் பிரச்சாரத்துக்கு இந்திய தூதரகங்களால் ஏற்பாடு செய்யப்பட்டுள்ளது.
பள்ளிகளுக்கு இடையேயான ஓவியப் போட்டி, கடல் சூழலைப் பாதுகாப்பதற்கான உறுதிமொழி, கழிவு மறுசுழற்சியை ஊக்குவித்தல் போன்றவற்றை உள்ளடக்கி, உள்ளூர் சமூகங்களுக்கு விழிப்புணர்வு ஏற்படுத்துவதற்கும் பல்வேறு நடவடிக்கைகள் திட்டமிடப்பட்டுள்ளன. கடல் கழிவுகளால் சுற்றுச்சூழலுக்கு ஏற்படும் பாதிப்புகள் குறித்து விழிப்புணர்வை ஏற்படுத்தவும், அதைத் தடுக்கும் நடவடிக்கைகளை முன்னெடுக்க மக்களை ஊக்குவிக்கவும் 5900க்கும் மேற்பட்ட மாணவர்கள் பங்கேற்கும் அகில இந்திய அளவில் பள்ளிகளுக்கு இடையேயான ஓவியப் போட்டி நடத்தப்பட்டது.
சமூக நிதி மற்றும் அதிகாரமளித்தல் அமைச்சகம்
2021 மற்றும் 2022ம் ஆண்டுகளுக்கான மாற்றுத்திறனாளிகளுக்கு அதிகாரமளிப்பதற்கான தேசிய விருதுகள்
மத்திய அரசின் மாற்றுத்திறனாளிகளுக்கு அதிகாரமளித்தல் துறை, 2021 மற்றும் 2022-ம் ஆண்டுகளுக்கான தேசிய விருதுகளுக்கான விண்ணப்பங்கள் வரவேற்கப்படுவதாக, 14.07.2022 அன்று, மத்திய அரசின் விருதுகளுக்கான இணையப்பக்கத்தில் வெளியிட்டுள்ளது. இந்த இணையப் பக்கத்தில் 15 ஜுலை 2022 முதல் 28ஆகஸ்ட் 2022 வரை விண்ணப்பிக்கலாம். இந்த விளம்பரத்தை, மாற்றுத்திறனாளிகளுக்கு அதிகாரமளித்தல் துறையின், www.disabilityaffairs.gov.in என்ற வலைப்பக்கத்திலும்  பார்க்கலாம். மேற்குறிப்பிட்ட விருதுக்கான விண்ணப்பங்கள் / பரிந்துரைகளை அனுப்புவது குறித்து விரிவாக விளம்பரப்படுத்தக்கோரி, மாநில/யூனியன் பிரதேச அரசுகள் மற்றும் பல்வேறு அமைப்பினருக்கு 19.7.2022 அன்று கடிதமும் அனுப்பப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
ஜனவரி 1 முதல் சீனா, ஹாங்காங், ஜப்பான், தென் கொரியா, சிங்கப்பூர், தாய்லாந்து ஆகிய நாடுகளில் இருந்து இந்தியாவுக்கு வரும் சர்வதேச பயணிகள், புறப்படுவதற்கு முன் ஆர்டிபிசிஆர் பரிசோதனைகளை செய்வது கட்டாயமாகிறது
சீனா, ஹாங்காங், ஜப்பான், தென் கொரியா, சிங்கப்பூர் மற்றும் தாய்லாந்து ஆகிய நாடுகளில் இருந்து இந்தியாவுக்கு வரும் சர்வதேச பயணிகள், புறப்படுவதற்கு முன் கட்டாயமாக ஆர்டிபிசிஆர் சோதனைகளைச் செய்து, ஜனவரி 1, 2023 முதல் ஏர் சுவிதா போர்ட்டலில் அறிக்கையைப் பதிவேற்ற வேண்டும். 2023. இந்தியாவுக்குப் பயணம் மேற்கொள்வதற்கு 72 மணி நேரத்திற்குள் இந்த சோதனை நடத்தப்பட்டிருக்க வேண்டும்.
இந்தியாவுக்கு வரும் அனைத்து சர்வதேச விமானங்களிலும், பயணிக்கும் அனைத்து பயணிகளுக்கும் 2 சதவீத சீரற்ற சோதனைகளுக்கு கூடுதலாக இந்தச் சோதனை மேற்கொள்வது அவசியமாகிறது.
உலகம் முழுவதும் குறிப்பாக மேற்கூறிய நாடுகளில் நிலவும் கொவிட்-19 சூழலைக் கருத்தில் கொண்டு இந்தச் சோதனைகள் மேற்கொள்ளப்பட வேண்டும் என அறிவுறுத்தப்பட்டுள்ளது.
பிரதமர் அலுவலகம்
பிரதமர் திரு நரேந்திர மோடி, வியட்நாம் பிரதமருடன் சந்திப்பு
ஹிரோஷிமாவில் நடைபெறும் ஜி7 உச்சிமாநாட்டின் இடையே வியட்நாம் நாட்டின் பிரதமர் மேதகு திரு ஃபாம் மின் சின்-ஐ பிரதமர் திரு நரேந்திர மோடி மே 20, 2023 அன்று சந்தித்துப் பேசினார்.
இருதரப்பு விரிவான கேந்திர கூட்டுமுயற்சியில் ஏற்பட்டுள்ள சீரான முன்னேற்றம் குறித்து அவர்கள் ஆலோசித்தார்கள். உயர்நிலை பரிமாற்றங்களை மேம்படுத்தவும், இரு நாடுகளுக்கு இடையேயான வர்த்தகம் மற்றும் முதலீட்டு உறவை வலுப்படுத்தவும் தலைவர்கள் இசைவு தெரிவித்தனர்.
பாதுகாப்பு, நெகிழ்த்திறன் விநியோக சங்கிலிகளின் கட்டமைப்பு, எரிசக்தி, அறிவியல் மற்றும் தொழில்நுட்பம், மனிதவள மேம்பாடு, கலாச்சாரம் மற்றும் மக்களிடையேயான உறவு உள்ளிட்ட துறைகளில் உள்ள வாய்ப்புகள் பற்றியும் அவர்கள் விவாதித்தனர்.
பிராந்திய வளர்ச்சி குறித்து நேர்மறையான கருத்துக்களை தலைவர்கள் பரிமாறிக் கொண்டனர். ஆசியான் மற்றும் இந்தோ- பசிபிக் ஒத்துழைப்பு பற்றியும் ஆலோசித்தார்கள்.
இந்தியாவின் ஜி20 தலைமைத்துவம் பற்றி வியட்நாம் பிரதமரிடம் எடுத்துரைத்ததோடு, உலகளாவிய தெற்கு பகுதிகளின் பிரச்சினைகளுக்கு இந்தியா முக்கியத்துவம் அளிக்கும் என்றும் பிரதமர் திரு நரேந்திர மோடி கூறினார்.